El president del govern espanyol en funcions, Mariano Rajoy, i el líder de C's, Albert Rivera, han coincidit en reclamar conjuntament amb el PSOE la flexibilització del dèficit a la Comissió Europea. L'objectiu és retardar el compliment de l'objectiu del 2,8% del 2016 al 2017. Així ho han traslladat els dos dirigents polítics després de la reunió, de més d'una hora i mitja, que han mantingut aquest dijous al Congrés. Rajoy i Rivera s'han intercanviat documents amb diverses propostes de reformes. El president espanyol en funcions també ha enviat el text amb els cinc pactes d'estat que planteja (sobre creixement econòmic, reforma fiscal i finançament autonòmic, educació, pacte social i unitat d'Espanya), a Pedro Sánchez.  Rajoy ha negat de forma rotunda que el president de C's li hagi demanat que faci un pas al costat en favor d'un altre dirigent del PP per tal de facilitar la investidura i la conformació d'un nou govern de coalició. Ha deixat clar que tampoc ha demanat a Rivera el seu suport per a ser investit perquè ara no és el candidat. Ara bé, ha insistit que no renuncia a presentar-se a una nova sessió d'investidura si Pedro Sánchez fracassa en el seu intent, i que voldria fer-ho amb un acord majoritari, és a dir, gràcies a un gran pacte d'entesa entre populars, socialistes i 'taronges'.  En aquest sentit, Rajoy ha tornat a presentar aquest eventual govern de coalició com la millor fórmula per garantir l'estabilitat econòmica, alhora que "l'única alternativa a un govern entre el PSOE, els radicals i els independentistes", que ha augurat que tindria "moltes dificultats" en la seva interlocució amb la Unió Europea. Com a exemple ha posat el cas de Portugal, on creu que la prima de risc s'ha disparat als mercats precisament per una entesa política que veu poc solvent. Les reformes que un govern "de suports amplis" entre PP, PSOE i C's tirés endavant podrien ser profundes i duradores, ha ressaltat. Reunió amb punts d'entesa La trobada entre Rajoy i Rivera, segons el president en funcions, ha estat cordial i ha servit per constatar que hi ha coincidències àmplies en diverses qüestions. Una d'elles, que PP, PSOE i C's facin front comú davant la Comissió Europea per a la flexibilització del dèficit. Rajoy ha recordat que ja va demanar-ho l'any 2012, i que la UE va accedir-hi. "Espanya va complir i va ser un país seriós", ha afegit, i s'ha mostrat convençut que les institucions europees actuaran "amb flexibilitat i intel·ligència" amb els països "amb voluntat d'estabilitat pressupostària". El president en funcions i el líder de C's han aprofitat la reunió per intercanviar-se propostes de reformes, que els respectius equips valoraran en deteniment al llarg dels propers dies. A partir de dimarts, tots dos dirigents polítics podrien tornar-se a trobar per intercanviar posicions. Concretament, Rajoy ha entregat un document a Rivera, que també ha fet arribar a Sánchez, amb diverses mesures i cinc grans pactes d'estat sobre creixement econòmic i atur (en el qual s'inclou la voluntat de flexibilitzar el dèficit), de reforma fiscal i finançament autonòmic (que asseguri un nivell mínim de serveis a tots els territoris amb una cartera de serveis comuna sobre sanitat, educació i serveis socials), un pacte social per reforçar els pilars de l'estat del benestar (incloses les pensions), un pacte nacional per l'educació i un altre d'enfortiment institucional i de defensa de la unitat d'Espanya. Compromís 'antiindependència' En el seu text, el PP proposa un compromís "en defensa de la unitat d'Espanya i sobirania del seu poble" amb el rebuig explícit i "contundent" a "qualsevol projecte sobiranista, consulta o referèndum contraris a l'ordenament constitucional i jurídic". Respecte a aquest punt, Rajoy ha aprofitat per fer mofa del document que el PSOE va plantejar aquest dilluns. Diu que ha trobat a faltar referències sobre la qüestió catalana i concreció en la seva voluntat de reformar la carta magna. Mesures contra la corrupció Les mesures de lluita contra la corrupció també han centrat part de la conversa entre Rajoy i Rivera, malgrat que els populars no n'han posat cap sobre la taula. El president en funcions creu que el seu govern ja ha emprès "moltes decisions" en aquest sentit i ha afirmat estar "disposat" a considerar totes les que se li plantegin. Així mateix, s'ha mostrat convençut que l'operació Taula destapada a València no "minva" les seves opcions de presentar-se futurament com a candidat a la investidura ni dificulta les negociacions amb els grups per formar un nou govern encapçalat pels populars.

Summary: Rajoy i Rivera coincideixen en demanar a la UE la flexibilització del dèficit per a Espanya


El regidor de Presidència, Aigua i Energia de l'Ajuntament de Barcelona, Eloi Badia, ha acusat el Govern de "deixadesa de funcions" a l'hora de combatre la pobresa energètica. "Piques a la porta i no hi ha ningú a l'altra banda", ha assenyalat Badia, que ha denunciat que, malgrat haver "perseguit" el Govern durant sis mesos perquè Barcelona Energia, l'elèctrica municipal, signés el conveni contra la pobresa energètica, no ha trobat cap resposta per part del Govern. "Si una empresa que ha perseguit la Generalitat no ho ha aconseguit , com ens podem prendre seriosament que això serà possible?", ha apuntat el regidor de Presidència, Aigua i Energia. Ara fa dos anys que l'Ajuntament de Barcelona, la Generalitat –aleshores presidida per Carles Puigdemont-, les quatre diputacions, la Federació Catalana de Municipis i l'Associació de Municipis de Catalunya van presentar una proposta de conveni per oferir a les subministradores per donar resposta a la pobresa energètica.  Aquest conveni establia que les empreses assumissin com a mínim el 50% de la pobresa energètica, incloses les despeses que tenen les administracions a l'hora de fer les gestions d'aquestes situacions. Dos anys després, Badia ha denunciat que sigui ara la Generalitat qui no permeti que les subministradores el signin. "Durant sis mesos ens han marejat entre la conselleria d'Empresa i Afers Socials i no hem aconseguit avançar", ha apuntat. Insta Torra a "agafar el conveni" per "signar-lo d'una vegada"  El regidor de Presidència, Aigua i Energia ha denunciat que "només hi ha hagut fum" per part de la Generalitat durant els darrers dos anys i ha instat el president de la Generalitat, Quim Torra, ha "agafar el conveni" per "signar-lo d'una vegada". "Si les conselleries no ho saben resoldre, que sigui Torra qui l'assumeixi", ha reclamat.  A més, Badia ha explicat que alguna de les grans empreses estarien interessades en signar el conveni per no acumular més deute, però que, tal com ha passat amb Barcelona Energia, no han trobat "interlocució amb la Generalitat". "Per primera vegada no hi ha ningú amb qui avançar", ha subratllat.

Summary: Barcelona acusa el Govern de "deixadesa de funcions" en combatre la pobresa energètica: "No hi ha ningú a l'altra banda"


El secretari d'Universitats i Recerca, Arcadi Navarro, ha assegurat aquest divendres que una Catalunya independent incrementaria "encara més" els nivells de col·laboració europea en l'àmbit universitari i de recerca. Durant la fira d'educació superior més important d'Europa que se celebra a Liverpool, Navarro ha presentat els "bons" indicadors del sistema català en els programes europeus, així com l'"alt" índex d'internacionalització de les institucions catalanes tant pel que fa a l'atracció i retenció de talent, com per l'important nombre de col·laboracions amb l'estranger. "Uns resultats excel·lents que millorarien en el marc d'un Estat propi", ha subratllat el secretari d'Universitats i Recerca. Navarro ha fet aquestes declaracions durant la seva participació en la sessió sobre perspectives de col·laboració entre les universitats europees, en què hi ha intervingut juntament amb Mark Majewsky Anderson, director de l'oficina europea de la Glasgow Caledonian University; Lutz-Peter Berg, cap de ciència i innovació del govern suís al Regne Unit; i Lucy Shackleton, cap de relacions amb Europa de l'Universities UK, l'organització que aplega les universitats del Regne Unit.   El secretari d'Universitats i Recerca ha explicat que Catalunya ha fet un salt "espectacular" en l'àmbit de l'educació superior i la recerca en els últims 20 anys fruit d'una política basada en l'atracció i la retenció del talent. "Si atraus personal amb talent i els hi deixes total llibertat, els resultats són excel·lents", ha remarcat. Així, ha recordat que Catalunya és el segon país de la Unió Europea per milió d'habitants en l'obtenció d'ajuts a investigadors excel·lents del Consell Europeu de Recerca (ERC en les sigles en anglès).   També ha recordat els bons resultats del sistema universitari català en l'atracció d'estudiants internacionals: s'ha incrementat un 13,44% en els últims tres cursos i ja superen els 23.000 alumnes matriculats en graus, màsters i doctorats, segons les dades corresponents al curs 2014-2015. L'evolució de les matriculacions d'estudiants estrangers situen el nivell d'internacionalització de Catalunya al nivell de països com Dinamarca o els Països Baixos. Pel que fa al nombre d'universitaris que participen en el programa  de mobilitat europeu Erasmus ha crescut un 37% en les universitats catalanes durant els últims cinc cursos.   Navarro ha explicat que el sistema català vol fer un nou salt endavant: "Volem canviar Catalunya i canviar a millor i avançar encara més en el nostre sistema d'educació superior i recerca". I per fer-ho ha remarcat la necessitat de tenir un Estat independent que s'alliberi de les "cotilles" que marquen les polítiques que s'impulsen des de l'Estat en matèria d'estructura i governança de les institucions, de regulacions fiscals "que no afavoreixen el mecenatge o de polítiques de beques, entre d'altres". "La independència de Catalunya és una oportunitat per continuar consolidant un sistema d'universitats i recerca altament internacionalitzat i orientat a la transferència del coneixement", ha destacat Navarro.   En el marc del saló de Liverpool, el secretari també s'ha reunit amb la presidenta sortint de l'EAIE, Laura Howard, i amb el president entrant, Markus Laitinen, per presentar-li la candidatura de Barcelona a acollir la conferència de l'any 2020. En aquest sentit, l'equip directiu de l'EAIE ha explicat que la decisió sobre la seu es podria prendre en una pròxima reunió que se celebrarà al novembre.   Navarro també ha visitat l'estand Study in Catalonia amb el que la delegació catalana, formada per representants de les 12 universitats catalanes, l'Associació Catalana d'Universitats Públiques (ACUP) i de la Secretaria d'Universitats i Recerca, ha estat present en la 28a edició de la conferència de l'European Association for International Education que, enguany, ha rebut més de 5.000 delegats de 80 països, amb un total de 200 expositors. La delegació ha ofert als visitants una completa informació sobre el sistema universitari  català i l'oferta de graus, màsters i doctorats.

Summary: Navarro sosté que una Catalunya independent pujaria "encara més" els nivells de col·laboració europea entre universitats


El president del grup municipal d'ERC a l'Ajuntament de Barcelona, Alfred Bosch, ha mostrat els seus recels davant la disposició que hauria expressat aquest dilluns Felip VI al president balear, Baltasar Picornell, de "tenir ponts" i iniciar un diàleg sobre Catalunya. "Si és el monarca que el dia 3 d'octubre va sortir a dir que s'havia de posar tota la força de l'Estat contra Catalunya i contra el desig dels catalans de respondre d'un vot i d'una decisió democràtica", ha assenyalat. "Si és aquest monarca, a nosaltres ens poca ben poc marge de crèdit", ha ironitzat el dirigent republicà, qui ha afegit que seria "lògic i raonable" que un "estat modern" oferís la possibilitat de celebrar un referèndum d'autodeterminació, tal com s'ha fet al Regne Unit amb Escòcia o Canadà amb el Quebec. Sobre la paraules de Joan Tardà, que feia una crida a la "desobediència" si el Congrés obstaculitzés la consulta, Alfred Bosch ha assenyalat que "els catalans no podem renunciar a la democràcia i a la nostra sobirania", ha dit. Bosch ha indicat que  ERC s'asseurà a la taula a negociar "si l'Estat ofereix un referèndum pactat" perquè "som demòcrates". Apunta, però, que ja fa anys que ja hauria d'haver sorgit aquesta proposta, propi d'un "estat modern" i tal com s'ha vist en el passat al Regne Unit o al Canadà.  Escridassada a Llarena Sobre la protesta que va protagonitzar el CDR de Palafrugell dissabte en la sortida d'un restaurant de Mont-ras on sopava el jutge Llarena amb altres comensals, entre els quals el líder del PP a l'Ajuntament de Barcelona, Alberto Fernández Díaz, Bosch ha apuntat que "no està bé" fer escridassades, com tampoc veu amb bons ulls que un jutge que porta un "cas subjúdice importantíssim" vagi a sopar amb el responsable polític d'un partit.

Summary: Bosch desconfia de l'oferiment de diàleg de Felip VI: "Si és el mateix monarca, ens dona ben poc marge de crèdit"


La portaveu del govern espanyol, Isabel Celaá, ha expressat aquest divendres el malestar del seu executiu per l’alliberament provisional dels membres de ‘La manada’, i ha anunciat que independentment del seu “respecte a les decisions judicials” estudia personar-se a partir d’ara als judicis contra la llibertat sexual. Celaá ha admès que la interlocutòria de l’Audiència de Navarra ha “sorprès” el seu executiu perquè “la regla d’or general és que un condemnat en presó provisional se’l manté quan té una sentència de nou anys”, i perquè els fets provats “són molt greus”. En aquest sentit ha afirmat que el seu govern no només es vol fer eco “de l’alarma social” generada pel seu alliberament, sinó “protegir les dones i les joves” d’aquest país. Per aquest motiu ha anunciat tres línies d’actuació. La primera, la proposició de llei orgànica  que el PSOE ja té registrada al Congrés per a una millora de formació dels jutges i mesures urgents en matèria de violència de gènere.  La segona és que està “en disposició de posar sobre la taula una proposta per analitzar la reforma del Codi Penal” en la matèria, “concretament a tipificació dels delictes referits a violència sexual contra la llibertat i integritat sexual”. La tercera, personar-se a través de l’advocat de l’Estat en els processos per delictes contra la llibertat sexual. “Aquest és un afer que considerem greu, compartim la preocupació ciutadana i l’executiu té accions per dur a terme”, ha afirmat.

Summary: El govern espanyol vol reformar la tipificació dels delictes contra la llibertat sexual i estudia personar-se en els judicis


Els càmpings gironins regalaran 292 estades d'una setmana al personal sanitari que vulgui gaudir-ne. Es tracta d'una iniciativa emmarcada en la campanya 'dales un aplauso' coordinada per l'Associació Càmpings del Mediterrani, i que vol agrair la lluita dels professionals de la salut contra la malaltia. Aquells que vulguin gaudir de la proposta han de registrar-se a la web www.dalesunaplauso.com i demanar la zona on volen anar de càmping de totes les proposades. Després es farà un sorteig davant de notari per decidir els guanyadors. Es tracta d'estades en parcel·la habitual on es pot deixar el vehicle i també en bungalow. Les estades estan previstes per les primeres quinzenes de juliol i de setembre. Aquesta no és la primera acció solidària que han dut a terme els càmpings de les comarques de Girona en relació al coronavirus. En concret, aquesta setmana l'Associació de Càmpings de Girona (ACG) ha donat 30 tauletes electròniques als hospitals Trueta i Santa Caterina de Girona i Salt, per tal de facilitar la comunicació entre els pacients ingressats per coronavirus i els seus familiars que no poden tenir-hi contacte. De fet, aquesta va ser una de les respostes a la crida que havien fet els centres que cuiden malalts amb la covid-19.

Summary: Els càmpings gironins regalen 292 estades d'una setmana a personal sanitari per agrair la lluita contra el coronavirus


Manel, Deluxe, Los Zigarros, La Bien Querida, Mishima, La Habitación Roja, Javiera Mena o Siloé són alguns dels noms amb què comptarà el cartell del Let's Festival de L'Hospitalet de Llobregat. El festival, que tindrà lloc entre el 24 de gener i el 28 de març del 2020, s’obre enguany a nous espais escènics de la ciutat com el nou Espai Zowie, l’Auditori Barradas o l'Oncle Jack, que se sumen a la ja clàssica sala Salamandra. Un total de 47 bandes i 23 concerts és l'oferta del cartell d'aquest 2020 del Let’s Festival que enguany arriba a la seva quinzena edició.  Los Zigarros seran els encarregats d'obrir el festival amb el seu nou disc 'Apaga la Radio' (Universal Music Spain S.L., 2019) a la sala Salamandra el 24 de gener. Aquell mateix dia, Le Superhomard i Doble Pletina estrenaran el festival a l’Espai Zowie. Fins al 28 de març, una quarantena de bandes més passaran pels diferents espais de la XV edició del Let’s Festival. Entre aquests grups hi haurà noms com Deluxe, La Bien Querida, Mishima, La Habitación Roja, Javiera Mena, New Model Army, Nunatak o Siloé.

Summary: Manel, Deluxe, La Bien Querida, Mishima i La Habitación Roja actuaran al Let's Festival de l'Hospitalet de Llobregat


La Universitat de Lleida (UdL) participa en un projecte estatal que té com a objectiu enfortir el castanyer com a espècie productiva. Ho fa a través de la iniciativa 'Saluscastenea', subvencionada pel Ministeri d'Agricultura. El principal problema que tractarà el grup operatiu és la regressió del castanyer provocada per la manca de control en l'expansió de malalties com la tinta o el xancre. Aquestes amenaces, a més, s'estan agreujant per noves agressions biòtiques, com la vespeta, o abiòtiques, com la sequera, i afavorides per l'actual estructura productiva. Els investigadors de l'Escola Tècnica Superior d'Enginyeria Agrària (ETSEA) s'encarregaran, precisament, de desenvolupar i transferir tecnologia per a prevenir i reduir els danys causats per malalties al castanyer. L'IRTA treballarà amb els castanyers del Montseny, on farà una selecció dels arbres més adequats per a la producció de fruit i de fusta. A banda de la UdL també hi prenen part l'IRTA, la Confederació d'Organitzacions de Sivicultors d'Espanya (COSE); l'Associació de Productors i Exportadors de Productes Agroslivestres de Galícia; el Centre de Serveis i Promoció Forestal de Castella-Lleó (Cesefor); la societat cooperativa andalusa 'Castañas Valle del Genal'; l'Agrupació de Cooperatives de la Vall del Jerte i l'Associació de productors de castanya de Villuercas (Càceres). El projecte té en consideració l'hàbitat actual, però també la seva potencial evolució segons les previsions climàtiques dels propers anys, de manera que les solucions proposades permetin la persistència dels boscos de castanyer en el futur. A banda de les vessants explicades, el grup n'inclou altres com ara millorar la competitivitat de les petites i mitjanes empreses.  El grup operatiu Saluscastenea és un dels 45 aprovats pel MAPAMA d'entre un total de 311 sol·licituds. Amb aquesta iniciativa es pren en consideració l'activitat econòmica desenvolupada al voltant del castanyer com a un veritable agent generador de recursos en el medi rural on es troba aquesta espècie.

Summary: La UdL, en un projecte per enfortir el castanyer com a espècie productiva


Alcaldes i representants de municipis que van viure les càrregues policials de l'1 d'octubre de 2017 han denunciat aquest dimecres a Madrid les "mentides" de les compareixences dels agents de la Guàrdia Civil i la Policia Nacional al Tribunal Suprem. Onze representants d'alcaldies del PDeCAT, ERC i dels comuns han participat a un acte organitzat per l'Associació Catalana de Municipis (ACM) amb l'objectiu d'explicar "la veritat" del que va passar el dia del referèndum de l'1-O. L'alcaldessa de Girona, Marta Madrenas, ha afirmat que el relat dels policies és "inventat" i "fals". El tinent d'alcaldia de Barcelona Jaume Asens ha assegurat que és un relat "tergiversat" que "no té res a veure amb la realitat" i ha criticat que "pretén reescriure la història" i "introduir el marc mental de la rebel·lió". Els representants dels municipis no han descartat presentar denúncies contra els agents per "fals testimoni".  "Ens decep escoltar que expliquen una realitat molt llunyana a la que vam veure i viure als pobles catalans", ha dit el president de l'ACM i alcalde de Sallent, David Saldoni, que ha defensat que la solució al conflicte polític a Catalunya és un referèndum. "Reivindiquem la força de les urnes per trobar la solució als problemes", ha remarcat. Saldoni també ha criticat que el tribunal presidit per Manuel Marchena no permeti visualitzar els vídeos de les càrregues policials durant l'interrogatori als agents de la Guàrdia Civil i la Policia Nacional per contrastar el seu relat amb "la realitat".  "Em dolen les mentides", ha dit l'alcalde de Callús, Joan Badia, que ha afirmat que els vídeos del que va passar al seu poble l'1-O demostren que no va haver-hi "cap tipus de resistència o agressió" de votants a policies i que només cridaven "som gent pacíficia". En canvi, Badia ha denunciat que l'actuació policial va ser violenta i es van cometre irregularitats.  A l'acte s'hi ha mostrat un vídeo de càrregues policials i també hi han participat els alcaldes de Fonollosa, Sant Joan de Vilatorrada, Sant Julià de Ramis, Vilavella, Dosrius, Garrigàs i un regidor de Tallada d'Empordà, en representació dels dinou municipis que apareixen citats a la interlocutòria del jutge instructor de la causa contra l'1-O, Pablo Llarena. Denúncies per "fals testimoni" Alguns d'aquests municipis s'han personat a les querelles contra la violència policial i no han descartat que en un futur puguin presentar accions judicials contra el que consideren "fals testimoni" dels agents dels dos cossos policials. Saldoni ha dit que encara ho han d'analitzar i que si ho fan serà en coordinació amb les defenses dels dotze líders independentistes acusats de rebel·lió. Madrenas ha opinat que és un "pas imprescindible" que va lligat a les causes que ja s'estan tramitant a jutjats catalans.

Summary: Alcaldes que van viure les càrregues de l'1-O denuncien les "mentides" dels agents de la policia espanyola al Suprem


El grup municipal d'ERC a l'Ajuntament de Barcelona planteja que el consistori exigeixi al govern espanyol tenir marge per endeutar-se entre un 10 i un 12% o obtenir finançament via transferències directes de l'Estat per mantenir les inversions. L'objectiu, segons els republicans, és evitar la "retallada" d'uns 80 milions d'euros que, diuen, dibuixa el govern municipal de cara refer els nous comptes. Així ho ha explicat en roda de premsa telemàtica el president del grup, Ernest Maragall, que ha defensat la necessitat d'evitar "qualsevol retallada i qualsevol reducció d'inversions". Maragall ha destacat la importància de mantenir els fons per a crear llocs de treball o incrementar el parc d'habitatge públic, entre altres. "Per mantenir el pressupost acordat sense cap retallada, podem endeutar-nos entre un 10%-12% aquest any o aconseguir aquests 80 milions per via transferències directes de l'Estat", ha apuntat el regidor Jordi Castellana. A més, el regidor ha destacat que el marc polític estatal és "favorable" a explorar aquesta nova via de finançament. "La coincidència Comuns-PSC i Podemos-PSOE ens ho hauria de permetre", ha dit. Segons Esquerra, el passat divendres el govern municipal va presentar una revisió del pressupost que contemplava 400 milions corresponents a reclassificacions de partides d'inversions i  la possibilitat d'accedir a 161 milions de romanent acumulat a l'espera que ho permeti l'Estat.  Així, els republicans proposen que, a més d'accedir al romanent, es pugui també incrementar l'endeutament dels municipis i accedir a transferències directes.

Summary: ERC proposa que Barcelona exigeixi a l'Estat poder endeutar-se fins a un 12% o obtenir transferències directes


El proper informe del Grup de Treball de Desaparicions Forçoses de les Nacions Unides sobre Espanya constatarà de nou la manca de progressos a l’Estat espanyol en memòria històrica, justícia, recerca i identificació de víctimes de la Guerra Civil i la Dictadura. El text, que es votarà a la propera reunió del grup entre el 8 i el 17 de maig a Ginebra i es publicarà oficialment el setembre, constatarà que la gran majoria de les exigències fetes per l’ONU a Espanya l’any 2013 “segueixen pendents”. “No hi ha hagut, lamentablement, canvis”, admet en una entrevista amb l’ACN Ariel Dulitzky, cap de la missió que va visitar l’Estat fa quatre anys i l’únic que encara era membre del grup durant la redacció d’aquest informe de seguiment.  De fet, les úniques millores observades pels experts de l’ONU a l’Estat són a nivell autonòmic. “A Catalunya havíem vist alguns avenços que han continuat després de la nostra visita. Tenint en compte la inacció del govern, les iniciatives a nivell de comunitat autònoma adquireixen més rellevància”, destaca Dulitzky en una conversa amb l’Agència Catalana de Notícies. La Generalitat ha posat en marxa en els darrers mesos un programa d’identificació i obertura de fosses comunes, així com un altre d’identificació genètica dels desapareguts forçosos que pretén ajudar les famílies a trobar els seus sers estimats.  Reformes “urgents” Dulitzky recorda que durant la seva visita a l’Estat espanyol el 2013 ja van poder constatar que, tot i que caldria “una responsabilitat central” del govern espanyol, aquest “en certa manera havia privatitzat el tema”, deixant “a iniciativa de les associacions de recuperació de la memòria històrica” totes les accions, o delegant en les comunitats autònomes “sense oferir-los cap tipus de provisió de fons o direcció política”.  En aquest sentit, remarca que ja llavors van advertir a Espanya “específicament” que, “tenint en compte l’època de les desaparicions, l’edat dels potencials testimonis, familiars i potencials responsables”, era “urgent prendre mesures de manera immediata”. Però en l’informe de seguiment d’aquest 2017 constataran que no s’han pres. “No hi ha un pressupost específic per implementar la llei de memòria històrica, no hi ha hagut avenços en els judicis i sancions de les desaparicions de l’època del franquisme i no s’ha presentat, per part del govern, un pla nacional de recerques ni d’exhumacions”, lamenta aquest expert. “Els temes centrals, particularment sobre les víctimes del franquisme, segueixen pendents de ser implementats”, afegeix el qui sempre ha actuat com a portaveu en afers espanyols d’aquest grup de l’ONU.  Segons Dulitzky, si bé el Grup de Treball de Desaparicions Forçoses de les Nacions Unides pot entendre que la posada en marxa de les recomanacions és un “procés dinàmic”, en el cas d’Espanya “el pas del temps no pot servir d’excusa per no fer les recerques ni per no fer justícia”. En aquest sentit, adverteix que abandonar les polítiques de memòria crea “obligacions addicionals” i caldran “nous èmfasis i noves estratègies per suplir les deficiències de la inacció de l’Estat durant dècades”.  El paper internacional Dulitzky lamenta, també, que “les víctimes espanyoles segueixen buscant justícia” fora de l’Estat espanyol i després d’iniciar la querella a l’Argentina també n’han hagut de presentar una Mèxic. “Creiem que quan hi ha violacions massives i de les dimensions del que va passar a Espanya durant la Guerra Civil hi ha una responsabilitat de tota la comunitat internacional”, assegura aquest expert, que a finals de mes acaba el seu mandat al Grup de Treball de Desaparicions Forçoses. Preguntat per com hauria de reaccionar la Unió Europea davant de l’actitud d’Espanya en matèria de memòria històrica, Dulitzky diu que és “responsabilitat de tots els organismes internacionals donar suport a tots els processos en marxa i promoure’ls, profunditzar-los i incentivar-los en cas que no existeixin”.  Dulitzky adverteix que si bé els informes del Grup de Desaparicions Forçades presenten només recomanacions, “això no significa que no tinguin cap valor”. De fet, destaca que les recomanacions estan basades en “tractats internacionals obligatoris per Espanya”, que va “ratificar lliurement” i als que hauria de donar compliment. Segons ell, el 2013 va quedar clar que “Espanya incomplia els drets dels familiars en matèria de veritat, justícia, reparació i memòria”, un escenari que es mantindrà, amb tota previsió, a l’informe d’aquest 2017. “Constatem que hi havia mancances, i crec que encara hi ha un deute pendent de l’Estat espanyol”, conclou.  Els informes El Grup de Desaparicions Forçoses de les Nacions Unides va fer una visita a l’Estat espanyol entre el 23 i el 30 de setembre del 2013 per avaluar la situació en matèria de memòria històrica i va publicar l’any 2014 un informe que advertia de les grans mancances en aquesta matèria. En el text, el grup lamentava “els obstacles i les deficiències de l’Estat espanyol en l’accés i l’aclariment de la veritat” i en localitzar “les persones desaparegudes” i exigia millores concretes i canvis legislatius per reparar les víctimes i els seus familiars. A més, advertia que els crims contra la humanitat no poden prescriure. Aquest 2017, el grup ha de publicar el seu informe de seguiment d'aquelles recomanacions, que es discutirà aquest maig a Ginebra i es presentarà, oficialment, el setembre.

Summary: L’ONU lamenta “la inacció” de l’Estat en memòria històrica però veu “avenços” a Catalunya


El president del Parlament, Roger Torrent, ha celebrat que "la ciutadania ha dit que per més presó i repressió que imposin no es pot condemnar a democràcia". En un tuit després de les Marxes per la Llibertat, ha dit que aquest divendres, com el 3-O de 2017 "i tants cops com calgui", s'ha sortit al carrer "massivament i pacíficament a defensar els nostres drets i llibertats".

Summary: Torrent: "La ciutadania ha dit que per més presó i repressió que imposin no es pot condemnar a democràcia"


El preu mig del metre quadrat d'un habitatge lliure a Catalunya va pujar un 3% el quart trimestre del 2015, segons el Ministeri de Foment. Al conjunt de l'Estat la xifra ha estat de l'1%, fins als 1.490,1 euros. Catalunya és la quarta Comunitat Autònoma que ha crescut més, per darrere de les Illes Balears, amb un 5,4% d'increment; Madrid, amb un 3,4%, i La Rioja, amb un 3,2%. La sèrie històrica de l'estadística mostra que, en termes estatals, el preu mig del metre quadrat d'habitatge lliure a finals del 2015 és un 29,1% menor que el màxim assolit el primer trimestre del 2008. Pel que fa a les ciutats més cares, n'hi ha dues de catalanes entre les cinc primeres: Barcelona i Sant Cugat del Vallès. L'estadística registra els preus mitjos dels municipis de més de 25.000 habitants i revela que el preu més car es paga a Sant Sebastià, amb 3.133,3 euros el metre quadrat. La segueix una altra ciutat basca, Getxo, on l'habitatge es cotitza, de mitjana, a 2.699,5 euros el metre quadrat. En tercer lloc hi apareix Barcelona, amb 2.553,6 euros. I pel darrere Eivissa i Sant Cugat del Vallès, amb 2.513,8 i 2.505,7 euros. Madrid ocupa la sisena posició de la llista amb 2.504,3 euros el metre quadrat. Pel que fa al valor mig del metre quadrat de l'habitatge lliure de fins a cinc anys d'antiguitat, es va situar en 1.738.5 euros el quart trimestre del 2015, un 1,1% més que en el mateix termini de l'any anterior. La de més de cinc anys es va pagar a 1.481,2 euros el metre quadrat de mitjana, un 1,8% menys. Finalment cal destacar que el preu mig del metre quadrat de l'habitatge protegit a l'Estat el quart trimestre de l'any va ser de 1.095,6 euros, un 0,1% inferior al del tercer trimestre del 2015. La variació pel que fa al mateix trimestre del 2014 mostra una caiguda del 0,4%.

Summary: El preu mig del metre quadrat de l'habitatge lliure va pujar un 3% a Catalunya el quart trimestre del 2015


La producció i l'exportació de vehicles a Espanya han tancat el primer trimestre de l'any amb números negatius, segons les dades fetes públiques aquest dijous per l'ANFAC, l'Associació Espanyola de Fabricants d'Automòbils i Camions. De fet, entre gener i març la producció ha caigut un 1,7%, mentre que les vendes a l'estranger han baixat un 3,3%, arribant fins al 5% menys en el cas dels turismes. La producció fa cinc mesos que cau a Espanya. En el primer trimestre, es van fabricar a Espanya 756.823 unitats, amb 587.257 turismes, i a l'exterior es van vendre uns 600.000 vehicles. Segons l'ANFAC, la producció i l'exportació de les fabriques espanyoles es veuen afectades per la debilitat del mercat domèstic i pel descens de vendes als principals destins europeus.  En aquest sentit, les matriculacions han caigut un 2,3% a França, un 0,5% a Alemanya, un 3,4% al Regne Unit o un 9,6% a Itàlia. "L'estancament de vendes en els nostres principals destins d'exportació continua lastrant l'activitat de la indústria de l'automoció a Espanya", afirma ANFAC.

Summary: Cauen la producció i l'exportació de vehicles a Espanya durant el primer trimestre de l'any


L'Aliança dels Liberals i Demòcrates per Europa (ALDE) ha acceptat finalment aquest dissabte Ciutadans com a membre de ple dret, tot i l'oposició de Convergència Democràtica. En el congrés que celebra aquest cap de setmana Vilnius (Lituània), el partit que presideix l'holandès Hans van Baalen ha aprovat amb 66 vots a favor, 2 en contra i 3 abstencions la candidatura del partit d'Albert Rivera, que ja formava part del grup liberal al Parlament Europeu, des del 2014, com el convergent Ramon Tremosa, però no encara dels òrgans del partit. "És un honor per nosaltres, treballem plegats per un futur comú a Europa", ha celebrat Rivera.

Summary: Els liberals europeus accepten Ciutadans com a membre de ple dret malgrat CDC


El Consell Comarcal del Baix Empordà vol millorar les condicions laborals dels productors agroalimentaris. Per aquest motiu ha enfocat la xarxa Tràmec, que agrupa productors agroalimentaris, administracions, sindicats i la Universitat de Girona (UdG), per debatre noves polítiques que vagin en aquesta línia. Un dels principals reptes que s'han marcat és fer més visibles els productors i d'aquesta manera trencar amb "la imatge estereotipada" que hi ha actualment. Una de les propostes que hi ha sobre la taula és que els cuiners de l'Empordà preparin plats amb productes de proximitat i que siguin els mateixos pagesos i pescadors que els serveixin a la taula. A més, la xarxa també vol potenciar la figura de la dona dins del camp. La millora de les condicions laborals és el principal eix d'acció que s'ha marcat la xarxa Tràmec de cara als propers anys. Aquesta associació està liderada pel Consell Comarcal del Baix Empordà però compta amb 44 membres més, entre ells els mateixos productors agrícoles, ajuntaments de la zona, el Departament d'Agricultura, els sindicats, la Universitat de Girona o la confraria de pescadors de Palamós. Si bé ja fa anys que aquesta xarxa funciona per potenciar la indústria agroalimentària de la comarca, ara s'han fixat l'objectiu d'"incorporar la mirada dels treballadors" per tal de poder millorar les seves condicions laborals. Així ho ha detallat el president del Consell Comarcal del Baix Empordà, Joan Català. Per fer-ho, Comissions Obreres s'ha sumat en aquest projecte, en què ha remarcat el problema que comporta la temporalitat de les explotacions agrícoles. Això comporta una inestabilitat del sector que caldria corregir. El secretari general del sindicat a Girona, Bartomeu Compte, ha proposat que "les administracions apostin per les empreses que fan bé la seva feina", que són aquelles que contracten a jornada completa els treballadors "amb el màxim període de temps possible". Tot i així, Compta ha afirmat que són "conscients de la temporalitat del sector", però cal intentar fomentar aquesta estabilitat laboral. A més, Compte també ha felicitat a les empreses perquè la contractació dels temporers al Baix Empordà "és millor que en altres llocs" de Catalunya i de l'estat espanyol. La millora dels salaris és un altre dels punts que més destaca en la llista de propostes que ha fet arribar el sindicat a la xarxa. De tota manera, el tècnic de la xarxa, Francesc Galí  ha avançat que engegarà "taules de debat" amb els membres de la xarxa. "Abans d'impulsar noves polítiques, volem preguntar", ha reblat Galí. Millorar la imatge dels productors agrícoles De tota manera, des de la xarxa han apuntat cap a un altre repte per començar a millorar la situació dels productors, que passa per acabar amb " la imatge estereotipada" que té la societat sobre la figura dels pagesos i pescadors. La directora dels serveis territorials d'Agricultura, Ramaderia, Pesca i Alimentació a Girona, Elisabet Sànchez, ha recordat que "hi ha químics que porten explotacions ramaderes" i treballar en una granja no comporta "fer pudor de fems" tot el dia. Per aconseguir revertir aquesta imatge, la xarxa Tràmec té sobre la taula una mesura que han proposat alguns dels cuiners de la comarca. Es tracta d'una acció en què els xefs més reconeguts del Baix Empordà prepararan plats amb els productes locals del territori i que els encarregats de servir-los a la taula seran els mateixos productors. D'aquesta manera, la gent coneixeria de primera mà la "imatge real" d'un pagès o un pescador, ha detallat Galí. De fet, diferents membres de la xarxa troben molt paradoxal que cada vegada hi ha "més consumidors que es preocupen pel benestar dels animals que consumeixen" però "ningú es fixa en el benestar del granger". Així ho ha detallat Carme Carretero, directora del Campus d'Alimentació i Gastronomia de la UdG, que també forma part de la xarxa. Potenciar la figura de la dona Per altra banda, Elisabet Sànchez també ha remarcat la importància de centrar-se en potenciar les dones que estan al capdavant d'explotacions agrícoles i ramaderes. Segons la directora dels serveis territorials, "la dona ha quedat totalment invisibilitzada" en el sector primari durant molts anys. Ara, ja hi ha dues associacions de dones productores i Sànchez ha detallat que el Departament d'Agricultura, Ramaderia, Pesca i Alimentació vol potenciar-les. D'aquesta manera, Sànchez vol descobrir que hi ha dones que poden estar al capdavant de granges, explotacions agrícoles i flotes pesqueres. Menys conreus al Baix Empordà La xarxa Tràmec ha elaborat una diagnosi del sector primari a la comarca en què destaquen el descens de produccions agràries en cinc anys al Baix Empordà. Concretament de les  749 que hi havia el 2011, el 2016 en quedaven tan sols 659. Diferents membres de la xarxa Tràmec culpen aquesta davallada a la reducció de la renda agrària, que entre el 2004 i el 2014 ha baixat un 15%. A més, han culpat a la manca de relleu generacional com un altre dels motius per aquesta reducció en el nombre de granges. Per contra, han destacat que els consumidors cada vegada busquen més productes de proximitat i això pot comportar oportunitats de futur per als productors. A més, el fet que els cuiners de la comarca utilitzin els productes locals també ajuda a donar valor al sector primari. Qui de moment compta amb una situació estabilitzada són els pescadors. Actualment hi ha una flota pesquera de 92 embarcacions al Baix Empordà, repartides en tres ports diferents: l'Estartit (12), Palamós (64) i Sant Feliu de Guíxols (16). Segons el Consell Comarcal, aquesta xifra s'ha mantingut en els últims anys i també ha conservat els treballadors. Els membres de la xarxa han apostat per mantenir aquesta estabilitat i potenciar altres productes de qualitat del litoral gironí, més enllà de la marca de la gamba de Palamós.

Summary: La xarxa Tràmec vol millorar les condicions dels productors agroalimentaris al Baix Empordà


Aragonès defensa que són la "primera pedra" de la reconstrucció i l'oposició els veu "caducats" ACN Barcelona.-El Parlament ha aprovat gràcies a l'abstenció dels vuit diputats dels comuns els pressupostos del 2020. Uns comptes que el Govern ja s'ha compromès a modificar per adaptar-los a les conseqüències de la covid-19. De fet, el vicepresident i conseller d'Economia i Hisenda, Pere Aragonès, els ha definit com la "primera pedra de la reconstrucció" i ha fet una crida al "consens". La presidenta de CatECP al Parlament, Jéssica Albiach, reclama al Govern que posi els pressupostos aprovats a disposició de la ciutadania que més ho necessita per afrontar les conseqüències de la pandèmia. I la resta de l'oposició creu que són uns comptes "caducats". Els pressupostos suposen un augment de la despesa de 3.000 MEUR respecte als aprovats fa tres anys. Primers pressupostos aprovats del Govern del president de la Generalitat, Quim Torra, i primers pressupostos després de tres anys consecutius de pròrrogues. JxCat i ERC hi ha votat a favor, els comuns s'hi han abstingut mentre que Cs, PSC-Units,  PPC i CUP hi han votat en contra. L'any passat les negociacions entre Govern i comuns van acabar sense acord i el 2018 els pressupostos van quedar prorrogats per l'aplicació del 155 i la suspensió de l'autonomia.  3.000 MEUR més de despesa i un 25% més per a inversions El pressupostos per al 2020 suposen un augment de la despesa de 3.000 MEUR respecte als comptes que estaven en vigor, aprovats fa tres anys. I també preveuen un increment de les inversions del 25% en relació als comptes del 2017 per arribar fins als prop de 2.000 MEUR. La xifra global dels comptes és de 42.179 MEUR i preveien més 4.000 MEUR més d'ingressos que els del 2017. Una xifra que ara s'haurà de revisar tenint en compte l'impacte de la covid-19 a l'economia.   La dotació pressupostària per a Salut creix en més de 908,5 MEUR, una xifra que gairebé duplica la previsió dels comptes fallits de l'any passat. I els comptes preveuen incrementar el personal sanitari en 1.400 professionals, un augment del 7,4% respecte al 2017. En total, preveuen destinar 9.739 milions d'euros al departament de Salut. I en matèria educativa destaquen els 70 MEUR per recuperar el finançament de les escoles bressol i es preveu un increment de 261 docents. En total, Educació rep 6.695 milions d'euros. Els pressupostos tenien prevista una situació econòmica molt diferent a la que apareix amb l'esclat de la pandèmia del coronavirus. De fet, els pressupostos preveuen un augment del PIB de l'1,9% aquest any amb una demanda interna creixent l'1,7%, xifres que quedaran molt probablement obsoletes. Els comptes s'han aprovat al Parlament amb un mes de retard ja que Cs va portar tant la llei dels pressupostos com la llei de mesures fiscals al Consell de Garanties Estatutàries. L'òrgan consultiu ha avalat la totalitat dels comptes i la major part dels articles qüestionats de la llei d'acompanyament.  Per primera vegada a la història i per les circumstàncies excepcionals per la covid-19, la majoria dels parlamentaris han seguit la sessió des de casa ja que, segons va decidir la Mesa, a l'hemicicle hi pot haver un màxim de 21 diputats. Només 25 diputats de JxCat han votat telemàticament. La resta han votat de manera presencial o de forma delegada amb els diputats que sí han assistit a l'hemicicle.

Summary: El Parlament aprova gràcies a l'abstenció dels comuns uns pressupostos que es modificaran per la covid-19


La policia estatal ha intervingut 6,5 tones d'haixix repartides en magatzems de municipis del Gironès, la Selva i Màlaga, a punt per distribuir-les a Europa. El comissari de la policia espanyola a les comarques gironines, Francisco Pamplona, ha explicat que es tracta d'un dels decomisos més importants fets a l'Estat. La investigació s'ha allargat durant mesos i va esclatar a finals d'agost però no ha transcendit fins ara perquè el jutjat d'instrucció de Girona que porta el cas havia decretat secret de sumari. D'entrada, els agents van trobar 3 tones de droga a Sarrià de Ter, Vilablareix i Vilobí d'Onyar (Selva). A les comarques gironines l'operatiu antidroga s'ha saldat amb tres traficants d'origen marroquí detinguts. Aquesta primera intervenció va portar els agents fins a la província de Màlaga, on van acabar comissant 3.500 quilos de droga més i van detenir un quart sospitós. Pamplona assegura que han assestat un "cop fort" al tràfic de droga. La policia ha fet un dels decomisos més grans d'haixix i gairebé la meitat de la droga estava a les comarques gironines. Pamplona ha explicat, durant la festa patronal de la policia estatal, que l'operatiu ha durat diversos mesos i l'han dut a terme agents de la policia judicial de la comissaria de Girona en col·laboració amb el Servei de Vigilància Duanera.  La investigació ha permès intervenir 3 tones d'haixix amagada a naus industrials de Sarrià de Ter, Vilablareix i Vilobí d'Onyar. Els traficants feien servir les naus com a magatzems i hi tenien la droga a punt per distribuir-la a Europa. Els tres detinguts a la demarcació són d'origen marroquí i no tenen domicili conegut a les comarques gironines. Els agents van estirar el fil del grup criminal i van arribar fins a la província de Màlaga. Allà, van localitzar 3,5 tones més d'haixix i van detenir un quart sospitós, també d'origen marroquí. Segons el comissari, això demostra que hi ha grups criminals organitzats que porten droga des del nord d'Àfrica, la fan creuar per la península i, després, intenten distribuir-la a altres països europeus. "Pensem que hem assestat un cop fort al tràfic d'haixix", ha afirmat Pamplona.  El grup criminal traslladaria la droga per carretera. De fet, els agents els hi han intervingut també dos vehicles i dos camions. El comissari ha donat a conèixer detalls de l'operatiu aquest dimarts tot i que va esclatar a finals d'agost perquè fins fa poc estava sota secret de sumari, ordenat per un jutjat d'instrucció de Girona. "És una quantitat de droga molt significativa, potser en un vaixell s'han pogut intervenir tantes tones però en terra és més difícil", ha afegit el comissari. 63 multireincidents expulsats En un any, la policia espanyola ha expulsat del territori 63 delinqüents d'origen estranger que acumulaven diverses causes pendents amb la justícia. Segons ha detallat el cap de la policia estatal a Girona, el comissari Francisco Pamplona, els delinqüents expulsats acumulaven 370 causes judicials pendents. L'expulsió de delinqüents multireincidents és una de les prioritats per a policies en coordinació amb jutges i fiscals. La tasca per arribar a expulsar un delinqüent habitual, però, no és senzilla perquè cal que cada jutjat arxivi cadascuna de les causes que té pendents el delinqüent perquè si hi ha algun assumpte obert no es pot executar l'extradició. Una altra de les prioritats per al cos és, precisament, el control de fronteres per combatre la delinqüència itinerant i el jihadisme. La policia espanyola va impulsar el 'Pla operatiu contra la delinqüència itinerant', que busca atacar de forma global i coordinada els delictes comesos per grups organitzats que es desplacen d'un país a l'altre per dificultar que la policia els hi segueixi el rastre. Segons ha fet balanç Pamplona, en un any i en col·laboració amb la policia francesa, han inspeccionat 11.000 vehicles i han identificat 24.000 persones en controls a carreteres i trens. "Més que els resultats quantitatius, el que és important és la sensació de control que donem als criminals itinerants", ha afegit el comissari. En total, la policia estatal ha arrestat a les comarques gironines durant el darrer any 1.211 delinqüents i, tot i la plantilla curta d'administratius, han expedit 89.000 DNI, 37.000 passaports i 28.000 targetes d'estrangers.

Summary: La policia intervé 6,5 tones d'haixix a magatzems del Gironès i Màlaga, un dels decomisos més importants de l'Estat


L'alcaldessa de Barcelona i president de l'AMB, Ada Colau, dona ple suport a la reivindicació de Vallirana de formar part de l'Àrea Metropolitana de Barcelona. Després de reunir-se aquesta setmana amb Eva Martínez, alcaldessa de Vallirana, Colau creu que "és tècnicament factible" satisfer aquesta demanda i, d'aquesta manera, "corregir una anomalia històrica". Com amb el d'Ada Colau, Vallirana també compta amb el suport de la Diputació de Barcelona i el Consell Comarcal. Així, per aconseguir aquesta incorporació, només caldrà que els grups parlamentaris iniciïn les gestions necessàries per modificar la Llei de l'Àrea Metropolitana de Barcelona al Parlament.

Summary: Vallirana rep el suport de Colau en la seva reivindicació  per formar part de l'Àrea Metropolitana de Barcelona


El secretari d'Estat d'Economia i Suport a l'Empresa, Íñigo Fernández de Mesa, avisa que l'economia espanyola haurà de seguir creixent a un ritme del 3% per tal de seguir reduint la taxa d'atur. En la clausura de la XIV Jornada Gresol a Tarragona, Fernández de Mesa ha reiterat aquest dimecres l'anunci del ministre d'Economia, Luis de Guindos, que Espanya crearà enguany més de 600.000 llocs de treball, i ha afegit que podrà crear-ne 500.000 més anualment, durant els pròxims anys, si es manté la política reformista impulsada pel govern del Partit Popular. El secretari d'Estat ha subratllat també que el cas d'Espanya demostra que el creixement del PIB i la reducció del dèficit són "compatibles".

Summary: El govern espanyol avisa que caldrà seguir creixent al 3% per seguir reduint la taxa d'atur a l'Estat


L'Audiència de Girona ha condemnat a 5 anys i 11 mesos de presó un home que va abusar sexualment d'un nen d'11 anys a qui havia captat a través d'Internet. L'acusat, David Salvador, ha reconegut els fets i ha estat d'acord amb la pena pactada per la fiscalia, l'acusació particular i la defensa. Tot i que ha arribat al judici en llibertat, haurà d'ingressar a presó per complir la condemna. Segons ha reconegut, el novembre del 2015 va contactar amb la víctima per Internet i es van intercanviar els telèfons mòbils per continuar parlant per Whatsapp. A través de l'aplicació, va aconseguir que el menor li enviés fotografies i vídeos de contingut sexual. Un mes més tard, a principis de desembre, el va convèncer per quedar en persona. Se'l va endur amb cotxe a una zona boscosa propera a Olot i, allà, va abusar d'ell. El condemnen per delictes d'abusos sexuals, enganyar per aconseguir material pornogràfic infantil i utilitzar la xarxa per mantenir relacions sexuals amb un menor de 16 anys.   El processat, David Salvador, ha admès que sabia perfectament que la víctima era menor d'edat. Tot i això, ha reconegut que el novembre del 2015 va contactar amb el menor, que aleshores tenia 11 anys, a través d'Internet. Acusat i víctima es donar els números de telèfon i van començar a parlar a través de Whatsapp. Durant la conversa, l'acusat li va exigir que li enviés fotografies i gravacions de contingut sexual i es iniciar "un intercanvi mutu" d'imatges. El contacte a través de l'aplicació de missatgeria instantània va continuar. Els dies 5 i 6 de desembre, l'acusat va proposar al menor "quedar". Segons ha reconegut Salvador, l'objectiu de la trobada era mantenir relacions sexuals. El processat va anar a recollir la víctima amb cotxe i el va portar a una zona boscosa propera a Olot. Un cop allà, li va dir al menor que es despullés, li va fer tocaments als genitals i li va fer una fel·lació. També el va "instar" perquè li fes una fel·lació a ell, tal com va passar. El cas ha arribat a judici aquest dimarts a la secció tercera de l'Audiència de Girona. Com que el processat sempre ha reconegut els fets, fiscalia, acusació particular i defensa havien arribat a un acord previ que s'ha formalitzat aquest dimarts a la sala de vistes. El judici ha estat breu i només ha calgut que el processat digués que està conforme amb la condemna. David Salvador ha acceptat la pena de 5 anys i 11 mesos de presó. Són 5 mesos per un delicte d'enganyar per a l'obtenció de material pornogràfic infantil, 6 mesos per valer-se d'internet per mantenir relacions sexuals i 5 anys per abusos sexuals. Li apliquen dues atenuants, per col·laboració amb la justícia i per reparació del dany. Segons el relat consensuat entre les parts, el processat, un cop els pares del menor van interposar la denúncia i els Mossos d'Esquadra van obrir la investigació, va mostrar "col·laboració total" reconeixent els fets i facilitant l'accés al seu ordinador i telèfons. A més, va autoritzar voluntàriament l'entrada i escorcoll de casa seva. "Tot això va resultar d'utilitat evident per a l'esclariment des fets", indiquen fiscalia, acusació particular i defensa. En el relat de fets també inclouen que ha "demanat perdó" als afectats i va mostrar la seva intenció de reparar el dany consignant els 15.000 euros per a la indemnització, la xifra que li ha imposat el tribunal. L'escrit subratlla que Salvador està rebent tractament psicològic "per evitar la perpetració" de fets semblants en un futur. Segons la sentència dictada de viva veu, el processat no es podrà apropar a menys de 500 metres de la víctima durant 8 anys i complirà 5 anys de llibertat vigilada.

Summary: Condemnat a 5 anys i 11 mesos per enganyar un menor per Internet i abusar-ne sexualment a Olot


L'economia catalana va créixer un 3,3% interanual durant el tercer trimestre però "va moderant paulatinament el ritme d'acceleració", segons recull l'informe trimestral de conjuntura econòmica de la Cambra de Comerç de Barcelona. L'ens ha mantingut les previsions de creixement per al 2015 i el 2016, en el 3% i el 2,8% respectivament, perquè "l'entorn econòmic s'està tornant una mica més incert", ha assenyalat el president de la Cambra, Miquel Valls, qui ha afegit que de cara a l'any vinent els riscos augmenten. D'altra banda, Valls fa un advertiment al govern que surti del proper 20 de desembre: Calen més "reformes estructurals" si es vol garantir un creixement a llarg termini.   En comparació amb els tres mesos anteriors, el PIB català va créixer un 0,8% durant el tercer trimestre, segons les estimacions de la Cambra i ARQ-LAB de la Universitat de Barcelona (UB). Així, el creixement hauria afluixat una dècima respecte el 0,9% del segon trimestre i dues respecte l'1% dels primers tres mesos de l'any.  D'acord amb aquesta previsió, el creixement interanual del PIB va escalar entre el juliol i el setembre fins al 3,3%, mig punt per sobre del creixement registrat el trimestre anterior, que va ser del 2,8% segons l'Idescat. La Cambra considera que al quart trimestre es podria arribar al 3,4%. Des del segon trimestre del 2007 no s'assolia una xifra de creixement tan elevada a Catalunya.  La previsió és similar a la de l'economia espanyola, que entre juliol i setembre tindria un creixement intertrimestral també del 0,8% i interanual del 3,4% -una dècima més que a Catalunya. L'Idescat donarà a conèixer les dades provisionals el PIB del tercer trimestre la setmana vinent, el 5 de novembre, i les definitives es coneixeran el 23 de desembre.  Riscos que poden fer revisar a la baixa la previsió del 2016  Durant la presentació de l'informe de conjuntura econòmica aquest dimecres, Valls ha alertat del riscos que poden fer que el creixement previst per al 2016, del 2,8%, es torni a revisar a la baixa. Malgrat el president de la Cambra ha admès que "sempre existeix una incertesa política", ha puntualitzat que els riscos són sobretot econòmics.  La Cambra considera que "l'impuls que va generar el procés de recuperació accelerat fa uns mesos estava relacionat amb factors temporals externs que a mesura que passen els trimestres van perdent força", tal com s'exposa a l'informe. D'aquesta manera, el consum privat creixerà menys l'any vinent i també es preveu una moderació del ritme de creixement de les inversions, així com de les exportacions i les importacions.  Valls ha comentat que el canvi de perspectives mundials no fa variar les previsions sobre l'economia catalana, ja que considera que l'efecte negatiu d'una possible desacceleració de les exportacions es veurà compensat pels efectes expansius de la caiguda del preu del petroli i d'una probable depreciació de l'euro com a conseqüència de la pujada de tipus als EUA.  Des del punt de vista de l'oferta, el sector que registrarà el creixement més important serà el de la construcció. També es preveu que, a diferència del 2015, el creixement de la indústria s'acceleri el 2016 mentre que el dels serveis es podria moderar. Aquest menor creixement global pot fer que se segueixi creant ocupació però amb uns increments més fluixos (2,8%) que enguany (3%).  Les previsions econòmiques fetes per la Cambra de Comerç no tenen en compte com afectaria al PIB una hipotètica independència de Catalunya.  Valls demana al futur govern espanyol que faciliti l'activitat econòmica Valls ha exposat que les xifres a curt termini "són bones" però "els factors de fons de l'economia catalana i espanyola no han millorat suficientment". Per sostenible la recuperació, defensa el president cameral, "calen més polítiques i reformes estructurals que aprofundeixin en la capacitat per millorar la productivitat i la creació d'ocupació, perquè si no la recuperació serà curta". Aquest serà el "repte" del govern que surti de les eleccions espanyoles el proper 20 de desembre, ha defensat.  Miquel Valls ha puntualitzat que aquestes reformes estructurals passen per "simplificacions administratives, facilitar l'activitat econòmica i donar llibertat perquè l'activitat econòmica es pugui desenvolupar amb els millors termes de productivitat", entre altres.

Summary: L'economia catalana creix un 3,3% el tercer trimestre però la recuperació perd força, segons la Cambra de Comerç


El grup de Terrassa Doctor Prats participarà a la pròxima edició del CanetRock, que se celebrarà l'1 de juliol del 2017 a Canet de Mar (Maresme). Doctor Prats compta amb dos anys de trajectòria i dos àlbums al mercat, 'Patates amb peix' (2015) i Aham Sigah (2016). La banda vallesana es caracteritza per un directe potent i dinàmic, on el públic hi participa activament.  Combinen el pop, la cumbia, el reggae, l'ska, el rock, l’electroswing o el dubstep. Les entrades per l'edició del 2017 es poden adquirir durant les festes de Nadal a www.canetrock.cat a un preu especial de 25 euros Doctor Prats és el tercer grup que de moment se suma al cartell de la pròxima edició del CanetRock. Les altres dues bandes que ja han confirmat la seva presència són els Jarabe de Palo de Pau Donés i els valencians Zoo

Summary: Doctor Prats se suma al CanetRock 2017


L'espot informarà sobre l'horari de les votacions i la documentació necessària per votar ACN Barcelona.-El Govern té previst llançar aquest divendres un nou anunci de la campanya institucional de l'1-O, segons han explicat fonts de l'executiu a l'ACN. En les pròximes hores, mitjans públics i privats difondran un nou espot informatiu en què s'explica que hi ha convocat un referèndum per a l'1 d'octubre, que els col·legis obriran de les 9h a les 20h i que es podrà votar tant amb el DNI com el carnet de conduir, igual que en les eleccions habituals. Així mateix, l'anunci dirà que la Generalitat informarà dels locals on es podrà votar. El Tribunal Constitucional (TC) ja ha enviat requeriments a la Corporació Catalana de Mitjans Audiovisuals (CCMA) demanant que es retirin els anuncis sobre el referèndum. Fins aquesta passada mitjanit s'ha difós a través de diversos mitjans l'espot en què es veia la bifurcació d'unes vies de tren i es cridava a la participació amb el missatge "Ara més que mai el futur de Catalunya és a les teves mans". Amb l'inici de la campanya electoral es difondrà un nou espot institucional malgrat les advertències del Tribunal Constitucional i del Tribunal Superior de Justícia de Catalunya. Precisament, aquest dijous, el TSJC ha demanat al cap de la Unitat Policial Judicial de la Guàrdia Civil a Catalunya que, amb la "major brevetat", digui quins mitjans de comunicació han inserit "publicitat o propaganda del referèndum". Un cop s'hagi verificat, "es procedirà a fer un requeriment immediat" per tal que cessin de publicitar el referèndum, advertint de les "eventuals responsabilitats en què puguin incórrer" si els requeriments no són atesos, diu la interlocutòria del TSJC. Anteriorment, ja s'havia notificat a la CCMA la providència del TC que suspèn el decret de convocatòria del referèndum i que adverteix de les "eventuals responsabilitats, inclosa la penal", en què podrien incórrer si col·laboren d'alguna manera en "la preparació o organització del referèndum". De moment el primer anunci de la campanya, que ha acabat aquesta passada matinada, ha estat difós pels mitjans públics i per mitjans privats en format digital.

Summary: El Govern té previst llançar aquest divendres un nou anunci sobre l'1-O


El president de la Comissió Europea, Jean-Claude Juncker, ha assegurat que Brussel·les no pot fer mediació entre Catalunya i Espanya perquè només una part ho demana. En un discurs amb estudiants a Luxemburg, Juncker ha admès que "fa temps" que demana al president espanyol, Mariano Rajoy, que "prengui iniciatives perquè la situació de Catalunya no es descontroli", però que "moltes coses no s'han fet". "Estic molt preocupat", ha assegurat, en una intervenció en alemany, remarcant que "la gent ha d'assumir la seva responsabilitat". Tot i això, Juncker s'ha mostrat en contra de la independència de Catalunya perquè no vol veure "una Europa que, en 15 anys, tingui un centenar d'estats".

Summary: Juncker diu que Brussel·les no pot fer mediació a Catalunya perquè només una part ho demana


Els Mossos d'Esquadra han detingut els dos presumptes autors d'un robatori amb violència i intimidació en un domicili de Ciutat Vella. Les víctimes són un matrimoni de gent gran i malalts d'Alzheimer, amb domicili al carrer Palau de Barcelona. Segons han informat els Mossos el passat 20 d'abril un home va entrar de manera violenta al domicili, va amenaçar amb un ganivet l'home i la cuidadora, i els va obligar a estar asseguts al sofà mentre ell intentava forçar la caixa forta. Finalment, en no poder obrir la caixa, va marxar del pis amb un abric de bisó de la propietària. La investigació policial va permetre comprovar que el lladre era nebot de la cuidadora i que tots dos s'havien posat d'acord per dur a terme el robatori.  Els agents van determinar que l'autor del robatori va entrar al pis sense forçar la porta del domicili, a més van detectar diverses contradiccions en les declaracions de la cuidadora. A partir d'aquí van concloure que tots dos s'havien posat d'acord. El dia 8 de maig un  dispositiu policial va permetre detenir-los quan s'adreçaven al seu domicili a la Trinitat Nova. El dia 10 de maig els dos detinguts van passar a disposició judicial del jutjat número 1 de Barcelona. El jutge va decretar el seu ingrés a presó provisional.

Summary: Detenen els autors d'un robatori violent al domicili d'un matrimoni de gent gran i amb Alzheimer a Barcelona


Investigadors del Vall d'Hebron Institut d'Oncologia (VHIO) han presentat aquest dilluns al congrés anual de l'American Society of Clinical Oncology (ASCO) de Chicago els resultats d'un estudi sobre un nou anticòs que permet tractar amb immunoteràpia tumors que fins ara no hi responien. El nou tractament consisteix en un anticòs biespecífic que s'uneix simultàniament a una proteïna del tumor i als limfòcits dels pacients malalts. Després d'assajar-lo en diverses institucions, el nou tractament ha demostrat ser beneficiós en tumors que fins ara no responien a aquests tractaments com és el cas del càncer colorectal, en què només un 5% dels pacients són sensibles a la immunoteràpia. L'ASCO és el congrés internacional de referència en oncologia clínica i reuneix del 2 al 6 de juny més de 30.000 oncòlegs.  El doctor Josep Tabernero, director del VHIO i cap del Servei d'Oncologia Mèdica de l'Hospital Vall d'Hebron, ha presentat aquest dilluns a Chicago la comunicació sobre els resultats de l'estudi fet en l'anticòs anomenat RO6958688, que ha demostrat ser capaç de desencadenar respostes immunes en tumors que clàssicament són resistents a la immunoteràpia. Segons informa el VHIO a través d'un comunicat, aquest tractament és un nou anticòs biespecífic contra l'antigen carcinoembrionari (CEA) i el receptor de cèl·lula T, i que s'ha assajat com a agent terapèutic, únic o en combinació amb el fàrmac atezolizumab –un inhibidor de PDL1-.   Els autors del treball, entre els quals hi ha el doctor Tabernero i el doctor Guillem Argilés, han estudiat l'efectivitat i la seguretat d'aquest agent immunoterapèutic nou en pacients amb tumors que expressaven la proteïna CEA, administrat sol o en combinació amb atezolizumab. En tots dos treballs, que es presenten conjuntament, el tractament experimental ha demostrat comptar amb un perfil favorable d'efectes secundaris i amb una eficàcia prometedora fins i tot en aquells tumors que són clàssicament resistents a tractaments d'immunoteràpia. Aquest anticòs, anomenat RO6958688, funciona com un node que facilita la interacció dels limfòcits T antitumorals amb les cèl·lules tumorals que expressen la proteïna CEA. Una regió de l'anticòs està dissenyada per unir-se a la proteïna CEA que hi ha present al tumor, mentre que una altra regió s'uneix al receptor dels limfòcits T, al mateix temps que manté totes dues cèl·lules en contacte íntim i afavoreix l'activació del limfòcit T, fet que possibilitarà la mort de la cèl·lula tumoral.  En condicions normals, els limfòcits T són responsables de detectar i destruir les cèl·lules neoplàsiques; tanmateix, en una situació de tumor avançat, aquesta capacitat es troba inhibida per una infinitat de mecanismes. L'anticòs RO6958688 és capaç de restituir aquesta capacitat perduda i rescatar la resposta immune antitumoral en alguns pacients amb tumors que expressen la proteïna CEA.  Nova esperança pel tractament del càncer colorectal  Els investigadors asseguren que aquest tractament resulta especialment prometedor en els tumors de còlon, ja que la proteïna CEA s'expressa en el 95% d'aquest tipus tumoral. El càncer colorectal és el segon tumor amb més incidència i ocupa també el segon lloc de totes les morts per càncer a l'estat espanyol. Tanmateix, només un 5% d'aquests tumors presenta benefici als agents d'immunoteràpia que es fan servir actualment en el tractament dels pacients amb càncer, fet pel qual hi ha una gran escassetat d'agents terapèutics per a aquests pacients un cop que han estat consumides les opcions de tractament convencionals.  El doctor Tabernero ha exposat que el tractament del càncer colorectal avançat "continua sent un repte per als oncòlegs, atès que l'aparició constant de resistències limita les opcions terapèutiques que podem oferir als nostres pacients". Segons l'autor de l'estudi, aportar agents terapèutics nous quan aquestes resistències apareixen "és un dels objectius majors que comparteixen investigadors i oncòlegs" i "la immunoteràpia ofereix armes noves per a l'arsenal que ja existeix".  Tant en models experimentals com en els estudis en fase Ia i fase Ib que s'han practicat amb pacients, el tractament experimental, administrat sol o en combinació amb atezolizumab, ha demostrat ser capaç de dirigir els limfòcits d'alguns dels pacients cap als tumors i desencadenar respostes fins i tot en aquells tumors que no presentaven signes de cap activitat immune prèvia a l'inici del tractament.  Els assajos van establir la dosi terapèutica i el perfil de seguretat del tractament administrat, tant sol com en combinació amb atezolizumab. Segons informen els investigadors de Vall d'Hebron, els diferents efectes col·laterals que van aparèixer durant els estudis s'ajustaven als efectes esperables i manejables per l'oncòleg en el context d'un tractament d'aquestes característiques, sense que aparegués cap efecte tòxic imprevist. Els efectes més característics són els derivats de la infiltració de limfòcits en el tumor, que inclouen dolor tumoral, febre, calfreds, cansament o diarrea.  Els estudis han servit per establir la dosi a la qual s'ha d'administrar aquest tractament immunoterapèutic nou i descriure'n preliminarment l'activitat antitumoral. Això no obstant, el VHIO destaca que es tracta de dades molt inicials procedents d'estudis clínics petits, encaminats més aviat al coneixement del perfil dels efectes secundaris del fàrmac, de manera que la informació no és prou madura com per a tenir-ne una imatge completa del perfil d'eficàcia. Per això, l'hospital informa que caldrà corroborar els resultats en estudis més extensos abans que no es pugui considerar una opció terapèutica realista per als pacients amb càncers amb expressió de CEA.

Summary: Descobreixen un nou tipus d'anticòs que permet tractar amb immunoteràpia tumors resistents a aquest tractament


El Govern ha presentat els principals continguts de la futura Llei d'Àrees de Promoció Econòmica i Urbana (APEU), que busca un sistema de col·laboració público-privada per a la gestió d'aquests espais. La directora general de comerç, Muntsa Vilalta, que ha presentat les idees clau del projecte, ha explicat que aquesta agrupació empresarial facilitarà la relació entre el sector privat i el públic i permetrà millores a l'espai públic així com més dinamització econòmica. Vilalta ha remarcat que les APEU "en cap cas" substituiran les funcions de les administracions locals i ha assegurat que es tracta "d'una eina i no d'un objectiu". Amb l'aprovació d'aquesta llei, que està previst que entri al Parlament a finals d'any, l'executiu crearà un Registre d'APEU de Catalunya per recollir-ne tota la informació.

Summary: El Govern prepara una llei per fomentar la col·laboració público-privada a les àrees de promoció econòmica i urbana


El Tribunal Superior de Justícia de Madrid s'ha inhibit del recurs de Vox contra la prohibició de manifestar-se en cotxe dissabte que ve a les quatre capitals de província catalanes. El partit d'ultradreta va recórrer al TSJM la denegació del Ministeri de l'Interior, però l'alt tribunal madrileny considera que la qüestió l'ha de dirimir el Tribunal Suprem, perquè es tracta d'una decisió del govern espanyol que té delegades les competències de la Generalitat en matèria d'ordre públic. La fiscalia va demanar que el recurs fos revisat per l'Audiència Nacional, mentre que l'Advocacia de l'Estat al·legava que era el Tribunal Superior de Justícia de Catalunya el que havia de discutir el recurs. Ara serà el Suprem qui decidirà sobre la qüestió.

Summary: El TSJ de Madrid remet al Suprem el recurs de Vox contra la denegació de manifestacions a les quatre capitals catalanes


La vaga general d'aquest dimarts 3 d'octubre no ha afectat l'aeroport del Prat. Fonts d'Aena han explicat a l'ACN que la jornada ha transcorregut amb "molta normalitat" i "com si fos un dia normal", sense que l'aturada general hagi provocat cap impacte a la instal·lació. Els vols de sortida i d'arribada han operat segons l'horari prevista al llarg del dimarts, així com el servei de distribució de maletes, que funcionen "correctament". Al seu torn, des del servei de gestió de la mobilitat de l'aeroport han admès a l'ACN que en alguns moments el dia hi ha hagut "molts menys" taxis de l'habitual, tot i que aquesta disminució no ha afectat la mobilitat dels passatgers. Els busos i autocars, així com el servei de TMB funcionen amb serveis mínims, sense que això tampoc hagi provocat cap incidència ni impacte a El Prat.

Summary: Aena assegura que el 3-O ha transcorregut amb "molta normalitat" a l'aeroport del Prat


Els Mossos d'Esquadra han comptabilitzat fins a 142 cotxes amb les rodes punxades als municipis de Verges (Baix Empordà), Medinyà, Sarrià de Ter (Gironès), Llagostera i Girona. En concret, a Verges se n'han trobat 95 (i no 120 com s'havia informat inicialment); a Medinyà, 13; a Sarrià, 16; a Llagostera, 5 (i no 16 com s'havia apuntat abans) i a Girona (a la zona de la Devesa i l'Auditori) se n'han localitzat 13 més. Els Mossos estan començant a agafar les primeres denúncies. A l'Ajuntament de Verges, s'ha habilitat la Sala de Sessions per atendre'ls. Els veïns fan cua per poder fer la seva reclamació. Diversos tallers s'estan oferint per reparar els pneumàtics de manera gratuïta. (En aquesta actualització s'hi ha afegit les darreres dades de vehicles afectats) Més de 140 vehicles afectats. Aquesta és la darrera xifra oficial sobre el nombre de cotxes amb les rodes punxades a diverses poblacions de les comarques gironines. En concret, les principals afectacions s'han registrat a Verges, amb 95 cotxes (tot i que inicialment, se n'havien comunicat 120). Als municipis de Sarrià de Ter, 16 i a Llagostera se n'han registrat 5. A Girona i Medinyà, se n'han localitzat 13 a cada població. Els Mossos estan agafant les primeres denúncies als afectats i alguns ho estan fent des de Verges mateix. L'Ajuntament ha habilitat una sala on un agent dels Mossos els està atenent.  Solidaritat entre veïns i tallers Les mostres de solidaritat per atendre els afectats dels actes vandàlics. Dues empreses, Pneumàtics Perelló de Vilablareix (Gironès), Rodi Motor de Santa Llogaia d'Àlguema, s'han ofert a reparar els pneumàtics de manera gratuïta.  També un taller de la Tallada d'Empordà, Autoagrícola Jordi Roura, i un de Verges, el Garatge Josep Bellapart S.L, s'han posat a disposició dels veïns per canviar rodes a preu de cost sense cobrar la mà d'obra. Des de l'Ajuntament asseguren que, mica en mica, els van arribant nous oferiments així com de veïns que s'ofereixen a transportar aquells que no poden desplaçar-se perquè el seu cotxe ha estat víctima dels actes vandàlics.  Els tallers no són els únics que han volgut mostrar la seva solidaritat amb els afectats. Nombrosos veïns s'han adreçat a l'Ajuntament per demanar-los un número de compte on fer donacions per ajudar a les reparacions.  La policia científica inspecciona els vehicles En Jonathan és un dels que s'ha trobat el seu vehicle amb les quatre rodes punxades. El seu vehicle està estacionat a l'aparcament de sorra que hi ha davant l'Auditori de Girona. A l'entorn de les dotze del migdia, quan l'havia d'agafar per anar a la feina ha vist la situació. En Jonathan és de Granollers però viu a Girona on estudia. "És una situació d'impotència", relata. El cotxe diu que "sempre el deixa a aquest aparcament" i considera que "no feia falta arribar a aquests extrems". Aquest aparcament és el que fa servir habitualment per deixar el cotxe estacionat. Agents de la policia científica estan inspeccionant aquest dimecres al matí la quinzena de vehicles afectats en aquest aparcament. Els Mossos intenten esbrinar el modus operandi perquè sembla que les punxades es podrien haver fet amb dos objectes punxants diferents.

Summary: ACTUALIZACIÓ:142 cotxes amb les rodes punxades entre Verges, Medinyà, Sarrià de Ter, Llagostera i Girona


El president de la Sala Penal, Manuel Marchena, ha tornat la pilota a la presidenta del Congrés, la socialista Meritxell Batet, sobre la suspensió dels diputats presos. En un ofici, assenyala que la "necessitat de limitar-se a reiterar" el que ja van comunicar al Congrés en una interlocutòria que li va notificar el 14 de maig. En aquella resolució, els magistrats apuntaven el camí a seguir per suspendre els diputats presos i esmentaven l'article 21 del reglament de la cambra baixa, que preveu la suspensió de diputats que estan empresonats. A més, diu que és "inviable" elaborar l'informe que els sol·licitava Batet, que volia que el tribunal fes aclariments sobre si es podia suspendre els diputats empresonats a través de la via del 384 bis. Es tracta del mateix article de la Llei d'Enjudiciament Judicial que va fer servir el magistrat instructor Pablo Llarena el juliol per suspendre els diputats al Parlament.  La presidenta del Congrés va enviar l'escrit al Suprem a títol individual i abans de reunir la Mesa per primera vegada. L'escrit va arribar al tribunal dimecres al matí i, vint-i-quatre hores més tard, el tribunal l'ha contestant tornant a Batet la decisió sobre la suspensió dels diputats presos.  Batet argumentava dimecres que creia que estava "força clar que la funció jurisdiccional correspon al Poder Judicial, que és qui ha determinat fins ara en quina situació queden les persones que estan en presó preventiva".  L'informe, "inviable" A més, demanava un informe al Suprem sobre la possible aplicació als presos de l'article 384 bis de la Llei d'Enjudiciament Criminal que el jutge Llarena va fer servir per suspendre els diputats al Parlament el juliol passat. Batet ho feia sense reunir abans la Mesa i, per tant, sense haver encarregat cap informe als serveis jurídics de la cambra baixa.  Sobre la petició d'aquest informe, el tribunal diu que la "configuració constitucional del Tribunal Suprem" el fa "inviable" i, per tant, es decanta perquè sigui el Congrés qui suspengui aplicant el seu propi reglament i que no ho hagi de fer el tribunal a través de la mateixa via que va fer servir Llarena en el cas del Parlament. Els magistrats reiteren que ha de suspendre el Congrés  El tribunal, però, s'ha limitat a tornar-li la decisió a Batet i a indicar-li que "reitera" en allò que ja li va dir el passat 14 de maig. Va ser en una interlocutòria on denegava la llibertat dels diputats presos i també denegava la necessitat de tramitar el suplicatori. En aquella resolució, el tribunal ja es referia al reglament de la cambra baixa i apuntava que l'article 21 preveia la suspensió de diputats empresonats. Per això, el tribunal remarca que ja va "raonar" el seu posicionament en aquella interlocutòria i es "limita" a "reiterar" el que ja va exposar.  L'article 21.2 del reglament del Congrés estableix la suspensió de funcions quan s'ha tramitat el suplicatori, amb interlocutòria ferma de processament i el diputat està en presó preventiva. "La causa penal seguirà el seu curs" En el breu ofici que signa Marchena, el tribunal exposa la seva intenció de seguir endavant amb el procediment contra els líders independentistes tot i les peticions que li fa la presidenta de la Mesa. "La causa penal seguirà el  seu curs i és missió d'aquesta Sala salvaguardar els fins del procés", sentencia Marchena en l'ofici, que acaba amb una frase dirigida a Batet: "Rebi el testimoni de la meva més alta consideració personal".  El president de la Sala Penal, Manuel Marchena, ha signat un ofici en nom del magistrats del tribunal que es farà arribar a la presidenta del Congrés a través del president del Consell General del Poder Judicial, Carlos Lesmes.  La petició de la fiscalia, pendent El tribunal té sobre la taula una altra petició que dimecres li va fer la Fiscalia del Tribunal Suprem, que també –igual que Batet- considera que ha de ser el tribunal qui prengui la iniciativa per suspendre els presos. El ministeri públic ha remès un escrit a la Sala Penal per demanar-li que comuniqui a la Mesa del Congrés i el Senat "l'aplicació immediata" de l'article 384bis de la Llei d'Enjudiciament Criminal (Lecrim) per suspendre Oriol Junqueras, Raül Romeva, Jordi Sànchez, Jordi Turull i Josep Rull.  Considera que el Suprem ha de prendre la iniciativa i instar les cambres a aplicar aquest precepte legal. Aquest és el procediment que es va seguir el juliol passat quan el jutge instructor, Pablo Llarena, va demanar al Parlament que suspengués els diputats en presó preventiva i processats per rebel·lió (en base a l'article 384bis) i que havien estat escollits el 21 de desembre de 2017.

Summary: El Suprem torna la pilota a Batet i reitera que la suspensió dels diputats presos correspon al Congrés


L'Associació Agrària de Joves Agricultors (Asaja) s'ha mostrat a favor d'aturar la sega i s'ha posat a disposició de les autoritats per combatre l'incendi de Ribera d'Ebre. "Estem en plena sega, parem els treballs de recol·lectar, fem tot el que calgui per ajudar", ha afirmat en un comunicat. Aquest posicionament es contraposa amb el d'Unió de Pagesos, que ha afirmat que la prohibició de segar establerta per la Generalitat és "arbitrària" i "un menyspreu a la pagesia". Des la seva banda, Asaja s'ha posat al servei dels agents rurals, ADF, bombers i administracions per ajudar a controlar l'incendi que crema des de dimecres i establir mesurer per evitar-ne de nous. Des de l'associació, han afirmat que la queixa dels pagesos és "que no els deixen ajudar" i ha reivindicat que la gent del camp "és qui coneix bé les zones afectades i són una bona ajuda perquè coneixen bé els camins i les masies". Ha reclamat també "mesures estrictes" també en altres àmbits, com per exemple la venda de petards o la realització de barbacoes perquè tothom té la seva part de responsabilitat. "Des d’Asaja ens posem a disposició pel que faci falta", ha sentenciat.

Summary: Asaja veu amb bons ulls aturar la sega i es posa a disposició de les autoritats per combatre l'incendi de Ribera d'Ebre


Barcelona té un alt grau de penetració a Internet amb un 96% dels ciutadans que declara tenir la llar connectada. Tot i això, aquest grau de connexió va per barris i en el cas de Torre Baró el nivell de connexió baixa fins els 62% de les llars, mentre que en el cas dels barris de Les Corts, Bonanova, Sant Gervasi el percentatge de llars connectades arriba fins el 96%, segons l’informe ‘L’escletxa digital a la ciutat de Barcelona’ que ha elaborat la fundació Mobile World Capital Barcelona (MWCB) per encàrrec de l’Ajuntament de Barcelona. En l’informe es constata que l’escletxa digital entre la població barcelonina s’explica bàsicament pel nivell de renda dels ciutadans i pel nivell educatiu adquirit.

Summary: Torre Baró, el barri barceloní menys connectat a Internet, 34 punts percentuals per sota que Les Corts i la Bonanova


Mig miler de persones han participat aquest dissabte en una marxa per l'alliberament dels "presos polítics" convocada per l'ANC del Vendrell (Baix Penedès). A la convocatòria, que ha secundat el CDR del municipi, s'han sumat centenars de veïns i, a diferència de la cita de cada dissabte, també s'hi han sumat ciutadans que gaudeixen de les vacances de Pasqua al Vendrell. La manifestació ha recorregut els carrers del centre a so de cassola i xiulet i amb el lema 'Llibertat presos polítics'. Josep Maria Llasat, de l'ANC, ha afirmat que "el poble no falla mai des de fa sis anys": "els nostres presos i exiliats confien en nosaltres i no defallim", ha afirmat Llasat, que ha apuntat que cada dissabte es mobilitzen per "no oblidar-los". La marxa ha acabat amb un to festiu, amb música de gralla.

Summary: Mig miler de persones marxen per la llibertat dels polítics empresonats a so de cassola i xiulet al Vendrell


La temporada de calçotades ha donat el tret de sortida, de manera oficial, amb l'arrencada simbòlica dels primers calçots aquest dissabte a Valls. Carme Ruscalleda ha estat l'encarregada de fer els honors de la 5a Jornada Gastronòmica i ha rebut el reconeixement 'Amiga de l’Autèntica Calçotada de Valls'. "Tot el país en tenim ganes i part de l'estranger, fer una calçotada és un superfood, número u", ha afirmat Ruscalleda. L'esdeveniment ha reunit els principals cellers, agricultors i restauradors de la comarca de l'Alt Camp amb xefs de prestigi. Entre ells, els cuiners Albert Raurich, del restaurant Dos Palillos, Carles Abellán, del de La Barra, i Joel Castanyé, del de La Boscana que han elaborat receptes amb la ceba dolça com a protagonista. La jornada ha homenatjat el cuiner vallenc Àngel Solé, mort en accident de trànsit a finals de l'any passat.

Summary: Carme Ruscalleda arrenca el primer calçot de la temporada en la 5a Jornada Gastronòmica de Valls


El conseller delegat del Mobile World Congress (MWC), John Hoffman, no ha assistit a la inauguració de l'esdeveniment. Malgrat que des de GSMA, el consorci que organitza el Mobile, no s'han volgut donar els motius pels quals Hoffman no hi ha set, si s'ha distribuït un comunicat en què ell mateix assegura estar "molt decebut amb la vaga" dels treballadors del metro. Alguns mitjants, entre ells La Vanguardia i TV3, han relacionat directament els dos fets. Al mateix comunicat Hoffman assegura que malgrat aquesta decepció, la "prioritat" dels organitzadors és "entregar una fira ben exitosa" i en aquest sentit ha afirmat que s'abordaran els problemes de transport que es derivin de l'esdeveniment. Cal recordar que direcció i plantilla del metro de TMB no han arribat fins al moment a un acord per desbloquejar la negociació del conveni col·lectiu, per la qual cosa els sindicats han mantingut la convocatòria de vaga per a aquest dilluns i per a aquest dimecres. Els serveis mínims dictats per la Generalitat han establert que circulin el 50% dels combois a les hores punta i el 30% la resta del dia.

Summary: El conseller delegat del Mobile no assisteix a la inauguració i diu que està "molt decebut" amb la vaga del metro


El conseller de Justícia, Carles Mundó, ha anunciat aquest divendres que el nou Fòrum Judicial de Tarragona no es podrà desenvolupar a curt termini per manca de finançament. Tot i que l’anterior executiu havia situat la seva posada en marxa l’any 2018, Mundó ha reconegut que el Departament no pot assumir, a dia d’avui, els 64 MEUR que costa el projecte. Després de reunir-se amb l’alcalde de Tarragona, Josep Fèlix Ballesteros, el conseller ha avançat que ambdues institucions posaran en marxa la setmana que ve una comissió per analitzar vies de finançament alternatives. Segons Mundó, el projecte continua sent prioritari per acabar amb la dispersió de les seus judicials de la ciutat. Una de les opcions passaria per vendre el solar de l’antiga presó, que des de la inauguració de Mas d’Enric acull un centre obert. D’altra banda, el conseller ha anunciat una inversió de 2,5 MEUR per tal d’efectuar millores a l’actual edifici de l’Audiència Provincial.

Summary: El Govern frena el nou Fòrum Judicial de Tarragona per manca de finançament


En un acte territorial a l'Orfeó Vigatà per escollir els precandidats de cara a les eleccions a les Corts Generals, Francesc Homs ha afirmat que es presenta "per poder defensar el dret a decidir que va sortir dels comicis catalans del 27-S". Homs ha assenyalat que vol anar a Madrid a tirar endavant la independència "a través del pacte" i, precisament, ha reivindicat la necessitat de diàleg com a mitjà per canviar la situació actual. Francesc Homs creu que "ells s'acabaran asseient a la taula perquè els convé", ha dit, i ha assegurat que la secessió es farà de manera "endreçada i ordenada". Tot i la dificultat que pot suposar la negociació, Homs ha explicat a l'auditori que té "moltes ganes" d'assumir el repte. Francesc Homs ha demanat a l'assemblea d'Osona de CDC la confiança necessària per presentar-se com a candidat a les eleccions generals per poder defensar l'exercici del dret a decidir. El seu objectiu, ha assenyalat, és tirar endavant la independència a través de la democràcia i a través del pacte. El diàleg, ha destacat, és fonamental no només davant l'Estat espanyol, sinó també davant la comunitat internacional. Homs ha explicat que fa prop de deu anys el poble de Catalunya també va ser sotmès a un plebiscit arran de l'Estatut, en el qual ell ja va participar en les negociacions. A través d'un referèndum autoritzat i acordat amb l'Estat espanyol, la decisió dels catalans no va ser respectada,  "i això només t'ho poden fer un cop a la vida", ha advertit Francesc Homs.  El precandidat ha justificat la seva voluntat d'anar a Madrid "perquè ara les condicions són diferents". "Ara no es tracta de posar-se en les seves mans perquè compleixin els pactes, sinó que es tracta d'estar disposat a entendre's per fer efectiu el mandat democràtic per articular un estat independent per Catalunya", ha afirmat. L'assemblea territorial d'Osona de CDC ha avalat Francesc Homs com a precandidat a les eleccions generals per un 89,4% dels vots. De les 94 persones que han votat, 84 ho han fet per Homs i 54 també han donat el seu vot a Carme Sayós, la seva companya en el tàndem. El procediment es repetirà en les altres territorials del país i serà el Consell Nacional de CDC qui acabarà decidint qui encapçalarà la llista. Resposta al TC Francesc Homs també ha valorat la decisió que ha pres aquest dijous a la tarda el ple del Tribunal Constitucional que ha acordat per unanimitat desestimar les peticions de C's i PPC de suspendre cautelarment els acords de la Mesa del Parlament. D'aquesta manera, l'òrgan no ha impedit el ple de dilluns on es debatrà la proposta de ruptura de Junts pel Sí i la CUP. Homs ha celebrat la decisió i ha assenyalat que seria "inconcebible" que no es pugui celebrar un ple en democràcia. "És sorprenent que a alguns els passi pel cap que al ple del Parlament no es puguin debatre les coses", ha destacat.

Summary: Francesc Homs: "Anirem a Madrid a pactar la independència, perquè els convé"


Salut està fent seguiment dels escorxadors de Lleida on s'han detectat positius de covid-19 els darrers dies i també es faran les proves que calgui per donar "imatge de la realitat de la situació". Així ho ha dit a l'ACN la gerent de la Regió Sanitària, Divina Farreny, que també ha afegit que estan "tranquils" per la constatació que tots els focus "estan repartits" amb un nombre de casos molt "normal" a la comunitat. Farreny ha comentat que des del Departament s'estan plantejant oferir hotels per persones que hagin donat positiu i no puguin fer l'aïllament en condicions a casa seva. L'objectiu és frenar els contagis després del "relaxament" de la desescalada i aquesta setmana es valorarà si es replanteja la decisió de no passar a la fase 2. Farreny ha assegurat que Salut ha parlat amb tots els escorxadors on s'han detectar focus de coronavirus i de la mateixa manera que es va fer un Pla de residències de la tercera edat, ara hi ha un Pla per veure com s'estan abordant aquests casos en aquestes empreses del sector de l'agroalimentació. L'objectiu és veure què s'està fent i les mesures que s'estan implementant per detectar si es dóna algun punt "crític" i acompanyar perquè es millori. En qualsevol cas, Farreny ha assenyalat que estan tranquils per les converses que han tingut amb el sector, ja que els focus estan "molt repartits", amb un número de casos normal. Igualment, ha garantí les proves que calguin per saber la situació real, de la mateixa manera que s'està fent des de fa setmanes en el marc de la campanya de la fruita. Farreny també ha recordat que a tot el món, la indústria agroalimentària no ha deixat de treballar des de l'inici de la pandèmia i que per tant "hi ha casos". En aquest sentit, la gerent de la Regió Sanitària de Lleida, ha remarcat que als escorxadors s'han extremat les mesures de seguretat però que hi ha la sensació compartida que només existeix el control absolut quan els treballadors estan a les plantes de treball, ja que quan van casa, "potser que es relaxin" i com ha passat aquest cap de setmana, pugin els contagis en sopars o festes. Precisament Salut ha alertat d'una festa d'aniversari el passat cap de setmana on hi va haver una vintena de contagis en un domicili particular de la regió sanitària.  Altres casos que han frenat el pas a la fase 2 de la regió de Ponent han estat detectats en residències de la tercera edat, sobretot després dels 2.000 testos PCR que es van fer la setmana passada. Molts són casos asimptomàtics i hi ha tant residents com treballadors. Farreny ha explicat que la resta de casos que han provocat aquest repunt estan "identificats" i per això s'ha optat per la prudència. A partir d'aquí, caldrà veure si els propers dies la xifra s'estabilitza i es replanteja el pas a la fase 2.  Farreny ha afegit que molts municipis de zones fructícoles han preparat espais perquè la gent es pugui confinar i en aquest sentit ha anat més enllà i ha assenyalat que estan mirant hotels per poder-hi ubicar persones, que encara que no treballin a la campanya de al fruita, necessitin aïllar-se perquè han donat positiu i al seu domicili no ho poden fer amb garanties. Segons la gerent de la regió sanitària és molt important "assegurar que es compleixi l'aïllament i la quarantena" i per això també cal la col·laboració dels serveis socials per detectar aquells casos en que no es pot fer adequadament.

Summary: Salut assegura que s'està fent seguiment de la situació als escorxadors de Lleida i que es faran les proves que calgui


També han reclamat que el nou CAP s'ubiqui a la Capella de la Misericòrdia ACN Barcelona.-Una trentena d'entitats convocades per la IAC-Intersindical Alternativa de Catalunya s'han manifestat aquest dimecres a la tarda a Ciutat Vella contra la "repressió al món sindical, del treball, polític i les dones" amb motiu de l'1 de Maig. En total, hi han assistit entre 2.500 i 3.000 persones, segons els organitzadors, i mig miler, segons l'Ajuntament de Barcelona. La marxa, que portava per lema 'Lluitem contra la repressió, pels drets i les llibertats', ha començat a la Plaça de les Tres Xemeneies i ha arribat fins a la Plaça del MACBA, just al costat de la Capella de la Misericòrdia. De fet, els manifestants han reivindicat la construcció d'un CAP al Raval Nord "per a tothom" i també s'han solidaritzat amb col·lectius com els taxistes, els treballadors de metro, els pensionistes, docents i les 'kellys' dels hotels, entre molts altres. La portaveu de l’IAC i secretaria general de IAC-CATAC, Assumpta Barbens, ha destacat que el "moment és crucial per dir una vegada més que no volem repressió" i ha augurat un "futur continuista" després dels resultats de les eleccions de diumenge passat. "No sabem encara quin govern hi haurà, no tenim moltes esperances. Hem de lluitar pel final de la reforma laboral, per unes pensions i condicions de treball dignes, acabar amb el treball esclau i amb el no reconegut com el dels 'riders' i altres plataformes", ha assenyalat. La marxa s'ha desenvolupat sense incidents i ha comptat amb una trentena d'organitzacions, entre les quals Arran, la CUP, RidersxDerechos, Marea Blanca, Marea Pensionista i Procés Constituent, entre moltes altres.

Summary: Una trentena d'organitzacions recorren Ciutat Vella contra la "repressió" i a favor dels "drets i les llibertats"


Els Bombers de la Generalitat de Catalunya continuen treballant en l'incendi d'una gran pila de serradures a l'exterior d'una fàbrica de Llinars del Vallès (Vallès Oriental). Segons aquest cos, una quinzena de dotacions terrestres mantenen estabilitzat el perímetre del foc, que aquest diumenge a la matinada s'ha propagat a tota la pila de 50.000 metres cúbics. Els Bombers treballen intensament per evitar que, de cara a les pròximes hores, en què es preveu que s'intensifiqui el vent, el foc pugui tornar a agafar intensitat i es propagui cap a la zona boscosa del costat. L'incendi es va declarar a les 09.17 hores d'aquest dissabte en una empresa de recuperació de fustes de Llinars del Vallès, situada al camí de Sant Joan de Sanata. Inicialment, la gran fumarada va afectar durant unes hores la circulació de trens a les línies R11 i R2 nord. Els combois van haver de reduir la marxa a la zona i circular amb precaució.

Summary: Continua actiu l'incendi de serradures a l'empresa de Llinars del Vallès


La ministra de Política Territorial i Funció Pública, Meritxell Batet, ha defensat que la reforma de la Carta Magna és "urgent, viable i desitjable" per avançar cap a un model federal. Durant la jornada 'Reforma constitucional, federal i amb drets' del PSC, Batet ha assegurat que per abordar el conflicte polític a Catalunya "no n'hi ha prou" amb la defensa de la Constitució i la llei sinó que es poden impulsar mesures polítiques "sempre que hi hagi confiança i lleialtat". En el seu primer acte oficial com a ministra a Catalunya, Batet ha apostat per "reprendre" els 45 punts que Puigdemont va demanar a Rajoy, recuperar inversions "desateses" durant molts anys que són "molt necessàries" per Catalunya i treballar en reformes legislatives que recuperin part de l'Estatut d'Autonomia que van ser declarades inconstitucionals perquè estaven regulades per una norma "que no corresponia". La ministra ha dit que la reforma constitucional és "urgent" perquè cal superar la crisi institucional que "estem vivint", de forma molt particular a Catalunya, que és "una crisi d'Estat" que afecta a tota la ciutadania d'Espanya. Batet ha justificat que "és viable" perquè "aprofundeix en els valors i decisions adoptades a la Constitució del 78" i perquè "estem preparats". Segons la socialista, "tenim una democràcia suficientment forta com per afrontar una reflexió profunda i conjuntament". En darrer terme, ha manifestat que "és desitjable" perquè un sentit federal de l'Estat és "el millor camí" per garantir un destí comú des de les diferents opcions polítiques i territorials. La titular del ministeri de Política Territorial ha celebrat que el seu primer acte oficial sigui a la seva ciutat, Barcelona. Des d'aquí ha fet una crida a restablir la confiança i la lleialtat entre governs però també entre els ciutadans i les institucions. "Un dels majors problemes ha estat que hi ha la sensació que les institucions no estan respectant al conjunt de la ciutadania. El primer pas en aquest sentit l'ha definit el president Sánchez, es necessita escoltar, dialogar i consensuar", ha apuntat Batet. "Cal escoltar les raons i les propostes de totes les formacions i oferir una resposta que tingui en compte tots els plantejaments", ha expressat.   Batet, que ha situat el diàleg en un objectiu polític de primer ordre, ha explicat que el president del govern espanyol ja ha contactat amb tots els presidents de les comunitats autònomes "per reprendre una discussió sincera i lleial".  Així, la ministra ha conclòs que el model territorial i el reconeixement dels drets socials a la Constitució requereixen una "actualització". "L'estat de les autonomies ha estat un èxit però necessitem la renovació del pacte territorial del 78.", ha dit. Amb tot, però, ha recordat que la reforma constitucional requereix la "confluència" de totes les forces polítiques perquè fer la reforma "sense consens" i "sense la participació de totes les comunitats seria un error." Per això, la ministra ha convidat a totes les formacions a sumar-se a la comissió sobre el model territorial que va impulsar el PSOE l'any passat al Congrés.   El primer secretari del PSC, Miquel Iceta, ha dedicat bona part de la seva intervenció a valorar la moció de censura que ha portat a Pedro Sánchez a la Moncloa. També ha mostrat tot el seu recolzament a la ministra Meritxell Batet i al nou govern espanyol. Pel que fa l'eix central de la trobada, Iceta ha dit que el seminari d'aquest dissabte vol contribuir en fer una Catalunya "més còmode" i "feliç" dins d'Espanya, en un Estat més "progressista i obert". "Tenim molta feina a fer", ha assegurat.   El líder del PSC, però, ha admès que una reforma constitucional només serà possible "si hi ha un treball intens d'aproximació de posicions" entre els partits i de compartir el "diagnòstic". Iceta ha recordat que Espanya "és una nació amb territoris que senten que la seva nació és el seu territori". Per això, ha apostat per fer compatible "el sentiment amb la realitat política."

Summary: Batet assegura que la reforma de la Constitució és "urgent, viable i desitjable" per avançar cap a un model federal